  Майя Бывальцева Удмуртиын туризмез азинтон стратегилэсь валтӥсь ӧръёссэ вуоно арын оштолэзьлы пусъёзы. Туризмез азинтонъя удыскуспо координаци кенешлэн пумиськоназ со сярысь вераз улосвылысь лулчеберетъя но туризмъя министр Владимир Соловьёв. Солэн кылъёсызъя, 2016-тӥ арын нырысетӥ 6 толэзьёс ӵоже Удмуртиысь лулчеберетъя но тодонлыкъя объектъёсы 330 сюрс адями вуылӥз, кылем арысь та вакытэн ик ӵошатыса, со тросгес. Но лыдпус будӥз элькунысь ик туристъёс чотын, мукет улосвылъёсысь ветлӥсьёс 26 процентлы ӧжытгес луизы. Соин валче элькун кивалтэтын туризмез азинтонъя 2025-тӥ арозь стратегиез дасяны малпазы. Солэн валтӥсь ужпумез — туристъёслэсь лыдзэс араз 1 миллионозь вуттон (со пӧлысь 50 сюрсэз — кунгож сьӧрысь). Удмуртиысь тӧрлыкъёсын азязы пуктэм ужпумъёс пӧлын — туризм удысъя эсэплыко-эрикрадъем выль ужкагазъёсты дасян, кун программаез кужмоятон но муниципал программаосты кылдытон, туризмъя улосвыл брендэз кылдытон, кудӥзлэн, пусйиз Соловьёв, «аспӧртэм логотипез, вакчи но мур пуштросо слоганэз» луыны кулэ. Стратегилэн одӥгез бадӟымез ужпумез — удысысь одӥг ӧрез быръён, со дыре ик лулчеберетъя, тодонлыкъя, сиён-юонъя, ужрадъя туризмез утьыны но азинтыны кулэ. Министрлэн верамезъя, валтӥсь ӧр луыны быгатэ промышленной туризм. Тодэ вайытом, промышленной туризмъя Росси форум 2017-тӥ арын ӵапак Ижкарын ортчоз. «Мыным потэ, солы кулэяськон туннэ вань шуыса, угось бадӟым классъёсын дышетскисьёслы ӧнер бырйыны юрттон ласянь ужпумъёс асьмелэн пумозяз сэрттымтэ-пертчымтэ… Со асьме улосвыллэн гинэ ужпумез ӧвӧл, быдэс Россилэн, соин ик, промтуризмез азинтыса, асьмеос со ужпумез сэрттон-пертчонлы но матэктыны быгатомы», — пусйиз со. Удмуртиын трос заводъёс, но фабрикаос, соин ик та удыс 17 ӧръёсъя азинскыны быгатэ. Но туннэ элькунысь 8 процентэз гинэ бадӟым но шоръёзо предприятиос промтуризмлы тупало. Та удысын 80 процентэз ӵектонъёс — дышетскисьёс понна 1 но ӝыны часъем экскурсиос, вылаз ик соос аспӧртэмесь ӧвӧл — сыӵе экскурсиос Россиысь унояз каръёсын ортчытъясько. Министрлэн верамезъя, Удмуртиын туризмез азинтонъя стратегиен ӧнерчиос вуоно арын тулыс тодматозы. Тегъёс: Промышленность Туризм Удмуртия Лулчеберетъянотуризмъяминистерство ВладимирСоловьёв Удмуртиысьтуризм  